Preasfințitul Părinte Nichifor Botoșăneanul, Episcop vicar al Arhiepiscopiei Iașilor, a oficiat marți Sfânta Liturghie la Biserica Parohiei Bogonos din comuna ieșeană Lețcani, care și-a serbat Centenarul de la sfințire.
Alături de ierarh au slujit părinți de la Centrul Eparhial și profesori de la Facultatea de Teologie Ortodoxă „Dumitru Stăniloae” din Iași.
„Împăratul Constantin s-a transformat el însuși, devenind sfânt. Noi, cinstindu-l în Biserică, luăm aminte la ceea ce Dumnezeu a lucrat în el, la faptul că el a devenit sfânt prin credința sa dusă până la capăt, fiind plină de roade”, a spus Preasfințitul Părinte Nichifor Botoșăneanul.
„Din pilda, din modelul oferit de Împăratul Constantin, avem de învățat de a aduce bunăvoința noastră, de a aduce zâmbetul nostru, de a aduce mărturia credinței noastre, de a trăi frumos creștinește și, mai ales, de a ne asuma cuvântul dat.”
„Să fim oameni ai adevărului, ai iubirii, și atunci vom împlini și noi porunca Domnului, vom cunoaște și noi fericirea pe care au cunoscut-o Împăratul Constantin și Împărăteasa Elena. Care este această fericire? Cea pe care a descoperit-o Domnul în popor: Fericiți sunt cei ce ascultă cuvântul lui Dumnezeu și-l păzesc”, a explicat Preasfinția Sa.
La finalul Sfintei Liturghii, Părintele Paroh Vasile Costan a oferit plachete aniversare sprijinitorilor comunității parohiale.
„Momentul este unul înălțător, de o spiritualitate adâncă. Este un moment istoric, sunt 100 de ani ai acestei bisericii, ai acestei comunități”, a spus parohul.
„Bisericuța noastră se bucură la acest praznic și noi toți, care o însuflețim prin rugăciunile noastre, ne bucurăm de acest ceas de sărbătoare.”
Pomenirea ctitorilor
În continuare, cei prezenți s-au adunat în curtea lăcașului de cult pentru a participa la slujba de Binecuvântare a monumentului ridicat în memoria eroilor neamului și la Parastasul oficiat pentru sufletele ctitorilor și slujitorilor acestei biserici.
Construirea sfântului lăcaș, ecou al bucuriei unirii tuturor românilor, s-a desfășurat în perioada 1918 și 1924, prin eforturile Preotului Sava Popovici și cu sprijinul financiar și material al Ministrului pentru Basarabia, filantropul Ion Inculeț, și al soției sale, Rucsanda, născută Cantacuzino Bașotă.
Au mai contribuit familia de boieri Christea Th. Christea și Ana, precum și locuitorii din satele vecine, care aveau nevoie de o nouă biserică după degradarea celei vechi.
Actuala biserică din Bogonos a fost sfințită în 9 iunie 1924 de Protoiereul de Iași, Părintele Iconom Stavrofor Gheorghe I. Niculea, delegat de Înaltpreasfințitul Părinte Pimen Georgescu, Mitropolitul Moldovei și Sucevei.
Foto credit: Doxologia.ro / Flavius Popa
Urmărește-ne pe Telegram: t.me/basilicanews